Rekomendacijos. 1 ir 2 veiksmai: jie susiję su prievolėmis, kurios įtraukiamos į deportavimo sustabdymo dokumentus siekiant išvengti pasislėpimo pavojaus, vadovaujantis Grąžinimo direktyvos 7 straipsnio 3 dalimi, laikino buvimo šalyje dokumentų kokybe ir Graikijos institucijų pasiūlytais ir atliktais patobulinimais.

Pagal naująją readmisijos skubos tvarka procedūrą, įvestą nuo 2016 m. kovo 20 d. siekiant įgyvendinti ES ir Turkijos susitarimą, Graikija raginama taikyti išimtį pagal Grąžinimo direktyvos 2 straipsnio 2 dalies a punktą, o tai reiškia, kad reikėtų taikyti nacionalinę procedūrą. Be to, nebeturėtų būti išduodami laikino buvimo šalyje dokumentai, nes pagal ES ir Turkijos susitarimą į Graikiją atvykstantiems asmenims taikytina readmisija į Turkiją, prieš tai atlikus kiekvieno konkretaus atvejo vertinimą pagal ES ir tarptautinę teisę. Todėl pasiūlyti taisomieji veiksmai, susiję su laikino buvimu šalyje dokumentais, asmenų, atvykusių nuo kovo 20 d., atžvilgiu tapo nebeaktualūs. Dėl šios priežasties Komisija prašo Graikijos institucijų reguliariai teikti informaciją apie ES ir Turkijos susitarimo įgyvendinimo, taikant readmisijos procedūrą neteisėtų migrantų atžvilgiu, pažangą.

Rekomendacija. 3 veiksmas: dėl poreikio vykdant registraciją sustiprinti Graikijos policijos pajėgas Komisija prašo Graikijos institucijų pateikti informacijos apie naujausius veiksmus ir planus, be kita ko, atsižvelgiant į padėtį priėmus kovo 18 d. ES ir Turkijos susitarimą ir į būtinybę paspartinti registracijos procesą, kad tarptautinės apsaugos neprašantys migrantai būtų netrukus sugrąžinti į Turkiją.

Graikija nurodė, kad panaudojant Vidaus saugumo fondo skubiojo finansavimo lėšas bus sustiprintos Graikijos policijos pajėgos ir bus užtikrintas 174 pareigūnų dislokavimas Egėjo jūros salų migrantų antplūdžio valdymo centruose iki 2016 m. birželio 30 d. Tačiau neaišku, kaip išlaikyti tokias gausesnes Graikijos policijos pajėgas po šios datos. Reikėtų išsiaiškinti, ar Graikija svarstys galimybę migrantų antplūdžio valdymo centruose nuolat laikyti gausesnes pajėgas. Šis sprendimas leistų pašalinti teisines kliūtis, dėl kurių paskyrimo laikotarpis apribojamas iki šešių mėnesių, kaip nurodyta veiksmų plane, ir užtikrinti vietos lygmeniu nacionalinius pajėgumus, siekiant reaguoti į migracijos spaudimą ateityje.

Atsižvelgiant į pastarąsias FRONTEX ataskaitas dėl darbo sąlygų Kose, neaišku, kaip Graikija ketina įgyvendinti Komisijos rekomendaciją dėl tinkamų materialinių darbo sąlygų užtikrinimo Europos sienų apsaugos būrių nariams migrantų antplūdžio valdymo centruose (A rekomendacijos 1 dalies b punktas). Dėl šios priežasties, Komisijos nuomone, šis veiksmas nėra visiškai užbaigtas.

Rekomendacija. 4 veiksmas: dėl registracijos metu migrantams teikiamų apgyvendinimo paslaugų Komisija prašo Graikijos institucijų taip pat pateikti informacijos apie naujausius Graikijos planus dėl tarptautinės apsaugos neprašančių ir, priėmus kovo 18 d. ES ir Turkijos susitarimą, iš esmės į Turkiją turinčių sugrįžti migrantų apgyvendinimo (pavyzdžiui, apie įrengtų patalpų pavertimą laikino sulaikymo vietomis).

Komisija pažymi, kad, įsitraukus Graikijos kariuomenei, buvo padaryta pažanga įrengiant migrantų antplūdžio valdymo centrus, tačiau veiksmų plane trūksta informacijos apie tai, kaip šiuose centruose bus užtikrintos reikiamos priėmimo sąlygos. Visų pirma nėra jokios informacijos apie tai, kaip šiuo tikslu bus užtikrintas (nacionalinis ar ES) finansavimas.

Kalbant apie vaikų ir kitų pažeidžiamų asmenų poreikių patenkinimą, Komisija atkreipia dėmesį, kad vargu ar pakanka tų papildomų vietų Lesbe (18), Chijyje (25) ir Kose (32), kurios yra skirtos į šias grupes įtraukiamiems asmenims, atsižvelgiant į nustatytą didelį šių asmenų skaičių. Kitose dviejose migrantų antplūdžio valdymo centruose Lerose ir Samose nėra vietos, kurioje būtų galima apgyvendinti pažeidžiamų asmenų grupes, ir tokia vieta planuose nėra numatyta. Dėl šios priežasties, Komisijos nuomone, šis veiksmas nėra visiškai užbaigtas.

Rekomendacija. 5 veiksmas: dėl galimybės įsigyti registracijos metu kelionės dokumentų autentiškumui patikrinti naudojamus lapo dydžio skaitytuvus veiksmų plane trūksta informacijos apie tai, kada ir kaip bus užtikrintas šių prietaisų įsigijimo finansavimas. Užuot prašiusi papildomo finansavimo, Graikija visų pirma turėtų persvarstyti savo Vidaus saugumo fondo nacionalinės programos prioritetus. Todėl, Komisijos nuomone, šis veiksmas nėra visiškai užbaigtas, ir Graikija raginama persvarstytoje Vidaus saugumo fondo nacionalinėje programoje numatyti šio veiksmo įgyvendinimo laikotarpį.

Rekomendacija. 7 veiksmas: dėl migrantų registracijai sistemoje EURODAC reikalingo IT pajėgumo tinkamumo ir pakankamumo Graikijos institucijos nurodė, kad šiuo metu Graikijos policija ir „eu-LISA“ vertina poreikius, kad būtų užtikrintas tinkamas IT sistemos pajėgumas. Pirminiais apskaičiavimais, IT sistemos atnaujinimas truks nuo keturių iki penkių mėnesių. Dėl šios priežasties, Komisijos nuomone, šis veiksmas nėra visiškai užbaigtas, o Graikija raginama numatyti atitinkamą konkretų IT sistemos atnaujinimo laikotarpį. Be to, Komisija norėtų gauti naujausią pranešimą apie poreikių vertinimą ir IT infrastruktūros plėtros planus, siekiant padėti tinkamai užregistruoti pirštų atspaudus sistemoje EURODAC, kaip ir buvo aptarta su atitinkamomis Komisijos tarnybomis ir „eu-LISA“.

Rekomendacija. 40 veiksmas: nepateikta jokios informacijos apie taisomąjį veiksmą, kurio tikslas – įrengti užtektinai sistemos EURODAC terminalų Filakio priėmimo centre. Tai turėtų būti numatyta Graikijos institucijų pateiktame veiksmų plane.

3.2 Grąžinimas

Rekomendacija. 10 veiksmas: įvedus naująją readmisijos skubos tvarka procedūrą ir priėmus naujus politinius įsipareigojimus pagal 2016 m. kovo 18 d. ES ir Turkijos susitarimą, gerokai pasikeitė padėtis, susijusi su neatidėliotinu grąžinimo procedūrų, kurias Graikija planavo vykdyti glaudžiau bendradarbiaudama su FRONTEX ir Turkijos institucijomis, įvedimu. Graikija turėtų išsamiai apibūdinti konkrečias šios srities teisines ir veiklos priemones, kurių buvo ar bus imtasi, siekiant sudaryti palankesnes sąlygas asmenų gražinimui į Turkiją, drauge užtikrinant pagrindinių teisių apsaugą ir ES bei tarptautinės teisės paisymą viso proceso metu. Taip pat turėtų būti pateikta informacijos apie tai, kiek skirta arba planuojama skirti (papildomų) darbuotojų, kurie vykdys grąžinimo procedūras, ir kokių priemonių buvo imtasi migrantų antplūdžio valdymo centruose siekiant išvengti pavojaus, kad neteisėti migrantai pasislėps.

3.3. Jūrų sienų stebėsena

Rekomendacija. 12 veiksmas: nors pateiktas gana išsamus atsakymas dėl tolimesnių veiksmų, kuriais siekiama sukurti visapusišką ir veiksmingą pakrantės stebėjimo sistemą, Graikija nepakankamai išaiškino, kaip, palyginti su esama padėtimi, planuojama veikla padės pagerinti jūrų sienų stebėseną, ir naujų bei esamų pajėgumų tarpusavio papildomumą.

Dėl priemonių, finansuojamų pagal Vidaus saugumo fondo nacionalinę programą, Graikija vis dar nepateikė informacijos apie tai, kada būtent bus užtikrinti didesni stebėsenos pajėgumai ir kada bus pradėta atitinkama pirkimų procedūra. Visų pirma, atsižvelgiant į integruotos jūrų stebėjimo sistemos (toliau – IJSS) reikšmę rekomendacijoms, svarbu patikslinti parengiamuosius sistemos kūrimo darbus (ją įgyvendinti planuojama nuo 2017 m.), visų pirma, ar baigtos rengti atitinkamos techninės specifikacijos ir kada galiausiai bus pradėta pirkimų procedūra. Atsižvelgiant į IJSS papildančios įrangos jūroje svarbą, Graikija dar turi nurodyti, kiek planuoja skirti patrulinių laivų pagal Vidaus saugumo fondo nacionalinę programą ir ar numatytas skaičius laivų užtikrina pakankamo lygio reagavimo pajėgumą visose salose. Kalbant apie turtą, kuriam numatytos lėšos pagal Vidaus saugumo fondo nacionalinės programos specialiuosius veiksmus (du pakrantės patruliniai laivai ir viena transporto priemonė su terminio vaizdo įranga), Graikija turėtų nurodyti atitinkamame preliminariame tvarkaraštyje, kada šis turtas bus įsigytas ir naudojamas visu pajėgumu.

3.4 Rizikos analizė

Rekomendacija. 15 ir 16 veiksmai: dėl pasiūlytų taisomųjų veiksmų, susijusių su rizikos analizės sistemos sukūrimu vietos lygmeniu ir rizikos analizės atlikimu, Komisija norėtų pabrėžti, kad šių priemonių veikiau reikėtų imtis laikantis bendrosios integruotos rizikos analizės modelio (CIRAM).

3.5. Žmogiškieji ištekliai ir mokymas

Dėl taisomųjų mokymo srities veiksmų reikėtų pateikti informaciją apie pasienio apsaugos pareigūnų, dalyvavusių mokymuose po vertinimo vizito 2015 m. lapkričio mėn., skaičių ir kiek jų dalyvaus mokymuose pagal kiekvieną suplanuotą mokymo programą, taip pat suplanuotos mokymo veiklos tvarkaraštį (rekomendacijos ir veiksmai: 16, 17, 19, 20, 21, 29 ir 49).